FSMART ไม่สะเทือน! ถูกถอนสิทธิขายตั๋ว “ทรงกลด” แนะเก็บของถูก เป้า 19 บ.
FSMART ไม่สะเทือน! ถูกถอนสิทธิขายตั๋ว "ทรงกลด" แนะเก็บของถูก เป้า 19 บ.
2 ส.ค. 2559

นายทรงกลด วงศ์ไชย ผู้อำนวยการอาวุโส บริษัทหลักทรัพย์ กรุงศรี จำกัด (มหาชน) เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีผลกระทบของ บริษัท ฟอร์ท สมาร์ท เซอร์วิส จำกัด (มหาชน) หรือ FSMART หลังถูกเพิกถอนให้ขายตั๋วฟุตบอลโลก ว่า การยกเลิกในครั้งนี้อาจไม่มีผลกระทบต่อบริษัท เนื่องจากในแง่ของรายได้และกำไรในการขายตั๋วครั้งนี้ไม่มากนัก และไม่ใช่รายได้หลักของบริษัท เป็นเพียงการต่อยอดทางธุรกิจมากกว่า
ส่วนรายได้หลักของบริษัทคือการวางตู้เติมเงินยังทำอยู่ต่อเนื่อง ขณะที่การขายตั๋วเป็นเพียงการเพิ่มช่องทางในการขาย และของที่นำมาขายเพิ่มทางบริษัทยังไม่เคยขายมาก่อน จึงอาจเป็นตัวนึงที่ทางบริษัทลองตลาดฯดู ไม่ใช่แค่บอลโลกที่ขายตั๋ว ยังมีอย่างอื่นที่จะต้องมาขายอีกมากมาย ตัวหลักที่บริษัทโฟกัสจริงๆ คือตู้บุญเติม และบริษัทพยายามหาโปรดักซ์ใหม่ที่เอามาขายผ่านตู้บุญเติมเพื่อที่จะได้เก็บค่าธรรมเนียมเพิ่มมากขึ้น
ทั้งนี้ ในแง่ของราคาหุ้นที่ปรับตัวลงมา 4% มองว่าเป็นจังหวะในการซื้อ เนื่องจากก่อนหน้านี้ที่ทางบริษัทได้งานดังกล่าวมา ราคาหุ้นอยู่ประมาณ 15.00 บาท และขึ้นไป 17.00 บาท แล้วกลับลงมา 16.00 บาท ดูแล้วแทบจะไม่มีผลกระทบเลยก็ว่าได้
“ผมมองตัวนี้ไว้ 19.00 บาทครับ เพราะธุรกิจของเขาดีมาก การมีตู้เติมเงินมันเหมือนกับเปิดเซเว่นครับ ตราบใดที่คุณยังมีช่องทางการขายแบบนี้มันเป็นการเพิ่มหน้าร้าน แล้วรายได้จะเข้ามาเรื่อยๆ ครับ” นายทรงกลด กล่าว
  
 
 
 
 
 
 
 
 
 
 
 
 
 
 
 